

**Odgovori Združenja bank na novinarska vprašanja glede poškodovanih evrskih bankovcev**

**Vprašanja:**

Spoštovani,

v Gorenjskem glasu imamo tudi rubriko Dobro je vedeti. Eden od naših bralcev želi zvedeti, kaj naj naredi s poškodovanimi evrskimi bankovci. Za pripravo članka bi rabil nekaj informacij:

**-kdaj se šteje, da je bankovec poškodovan; kako je v primeru, če ima imetnik le delček poškodovanega bankovca,**

Poškodovani pristni eurobankovci, ki so zakonito plačilno sredstvo, se zamenjajo, ko so izpolnjeni pogoji iz [Sklepa o zamenjavi poškodovanih eurobankovcev](https://www.uradni-list.si/glasilo-uradni-list-rs/vsebina/2019-01-2402/sklep-o-zamenjavi-poskodovanih-eurobankovcev?h):

– ko je predloženega več kot 50 odstotkov eurobankovca ali

– ko je predloženega 50 odstotkov ali manj eurobankovca, če prosilec dokaže, da je bil manjkajoči del eurobankovca uničen.

Poleg mora prosilec izpolniti še naslednje pogoje:

– v primeru dvoma, da je prosilec zakoniti lastnik eurobankovca, mora prosilec predložiti dokazilo o svoji identiteti in o tem, da je lastnik ali kako drugače pooblaščeni prosilec;

– v primeru dvoma, da so eurobankovci pristni, mora prosilec predložiti dokazilo o svoji identiteti;

– če je predloženi pristni eurobankovec popackan s črnilom, umazan, kontaminiran ali impregniran, je prosilec dolžan predložiti še pisno pojasnilo o vrsti madeža, umazanije ali impregnacije;

– če so pristne eurobankovce poškodovale protiropne naprave in jih v zamenjavo predloži institucija oziroma gospodarski subjekt, mora ta predložiti še pisno izjavo o vzroku nevtralizacije, navedbo in značilnosti protiropne naprave, vrsti obarvanja in varnostni list uporabljene barve;

– če so bili eurobankovci poškodovani zaradi sprožitve protiropne naprave, jih je treba predložiti v pakiranjih po 100 eurobankovcev, če količina predloženih eurobankovcev zadostuje za tako pakiranje;

– če institucije oziroma gospodarski subjekti z eno ali več transakcijami predložijo v zamenjavo poškodovane pristne eurobankovce v vrednosti najmanj 5.000 EUR, morajo predložiti dokumentacijo o izvoru bankovcev in podatke o identiteti stranke ali dejanskega lastnika, kot je opredeljeno v zakonu, ki ureja preprečevanje pranja denarja in financiranja terorizma.

**-kje lahko naš bralec zamenja poškodovani bankovec – neposredno v banki/hranilnici ali le v Banki Slovenije,**

Za zamenjavo poškodovanih pristnih eurobankovcev je pristojna Banka Slovenije. Banka Slovenije zamenja poškodovane pristne eurobankovce z eurobankovci v enaki vrednosti v katerem koli apoenu ali knjiži vrednost eurobankovcev v dobro bančnega računa prosilca oziroma zakonitega lastnika, označenega z enolično oznako IBAN.

Poškodovane eurobankovce mora prosilec Banki Slovenije predložiti v zapečateni kuverti, skupaj s podpisano vlogo, v kateri navede specifikacijo poškodovanih eurobankovcev (količina in vrednost) in pisno obrazložitev, kako je bil eurobankovec poškodovan oziroma kje so manjkajoči deli eurobankovca, ter priloži druga dokazila v skladu s tem sklepom. Prosilec navede tudi naslov za obveščanje po tem sklepu.

Ne glede na prejšnji odstavek lahko prosilec poškodovane eurobankovce, ki jih želi zamenjati, Banki Slovenije predloži osebno na blagajni brez vloge in pisne obrazložitve, če predloži več kot 50 odstotkov pristnega eurobankovca in so hkrati izpolnjeni pogoji iz prve oziroma druge alinee drugega odstavka 7. člena sklepa.

**BLAGAJNA BANKE SLOVENIJE**  
Štefanova ulica 1  
Ljubljana

**URADNE URE BLAGAJNE:**  
od ponedeljka do petka:   9:00 - 13:00  
ob sredah tudi:  14:00 - 15:30

**-kakšni so stroški zamenjave poškodovanega bankovca?**

Banka Slovenije institucijam oziroma gospodarskim subjektom zaračuna nadomestilo za zamenjavo eurobankovcev, ki veljajo za zakonito plačilno sredstvo, če so bili ti poškodovani zaradi sprožitve protiropne naprave, razen če se iz tega naslova zamenja manj kot 100 eurobankovcev. Nadomestilo se zaračuna za vse zamenjane eurobankovce in ne glede na to, ali so bili eurobankovci zamenjani v enaki vrednosti v katerem koli apoenu ali s knjiženjem vrednosti eurobankovcev v dobro računa prosilca oziroma zakonitega lastnika.

Nadomestilo se ne zaračuna za eurobankovce, poškodovane zaradi poskusa ali dejanskega ropa ali tatvine.

Višina nadomestila je določena v sklepu, ki določa tarifo za zaračunavanje nadomestil za storitve Banke Slovenije.

Vir: <https://www.bsi.si/bankovci-in-kovanci/zamenjava-gotovine/zamenjava-poskodovanih-evrobankovcev>

Združenje bank Slovenije  
Ljubljana, 4. november 2022